Huoju, huoju, heinäni!
Huoju, huoju, heinäni,
 kaunis kesäkorteni!
 Verhoasi vehreää
 turmelko ei tuulisää.
 Tulkoon tuuliainen
 hyväellen vainen!

 Kiiku, kiiku, korteni,
 vehreäinen virpeni!
 Pääsi korkealla kanna,
 leyhytellä tuulten anna!
 Lempeästi liiku,
 kiiku, kiiku, kiiku!

 Heila, heila heinänpää!
 Taivas ylläs sinertää.
 Lännen leyhkä laulaa, soi,
 virpi vehree unelmoi!
 Asu onnen mailla,
 huolta varsin vailla!

 Huiska, huiska, hentoisin,
 aina aamuin illoinkin!
 Huiska ilo mielessä
 veräjäni pielessä,
 kesänlapsi vieno,
 hentoinen ja hieno!